
Előszó – Szilveszter

	

	Lady Amanda Golightly kedves barátja, Hugo Cholmondley-Crichton-Crump társaságában belépett abba a Monte Carló-i kórházba, ahol édesanyja, Lady Edith súlyos betegen feküdt, élete végén járva. Hugo arcáról aggodalom sugárzott, Lady A vonásain viszont zord eltökéltség ült. Amint Lady Edith ágyához értek, az ápolónő tapintatosan kisurrant a szobából, és halkan behúzta maga mögött az ajtót. Lady Edith, aki húsz évvel korábban megrendezte a saját halálát, üdvözült mosollyal nézett fel egyetlen lányára, sóhajtott egyet, majd eltávozott e világból egy olyan helyre, ahol egy szem csemetéje jó darabig nem találhatott rá újra.

	„Azt hiszem, elment, drágám” – mondta Hugo halkan, együttérzőn. Nem szerette a látványos érzelemkitöréseket, és remélte, hogy Lady Amanda a körülményekhez illő méltósággal tud majd viselkedni. Nem tudott!

	„Ébredj fel, te gonosz vén boszorkány!” – sziszegte, majd megragadta anyja hálóingét, kiemelte az ágyból, és alaposan megrázta. „Azt nem teheted meg, hogy megüzened, nem vagyok egyke, aztán egyszerűen felfordulsz! Tudni akarom, mi az ördögöt akartál mondani ezzel az üzenettel! Hogyhogy nem vagyok egyke? Mindig is az voltam! Mire célozgattál, te titkolózó vén szipirtyó?”

	„Manda, azt hiszem, jobb lenne, ha letennéd az édesanyádat. Átköltözött a túlvilágra. Most már semmit sem fog elmondani neked.”

	„Direkt halt meg, csak hogy engem bosszantson. Tudnom kell, mire célzott. Hogyhogy nem vagyok egyke?” Lady Amanda egyre hangosabban beszélt, s ezzel felkeltette az imént távozott ápolónő figyelmét.

	Léptek hallatszottak. Hugo lefejtette Amanda ujjait az anyja hálóingéről, majd elvezette az ágytól. „Jön valaki, drágám. Ilyen tragikus helyzetben is őrizzük meg a méltóságunkat” – tanácsolta.

	„Tragédia?” – suttogta dühösen Amanda. „Ha nem derítem ki, mire célzott ez a vén szatyor, megölöm a hírhozót, aztán keresek egy médiumot, hogy rajta keresztül vonjam kérdőre anyámat. Meglátod, megteszem! Tudnom kell!”

	„Van nálam egy levél, amelyet az édesanyja kérésére át kell adnom önnek, ha túl későn érkezne ahhoz, hogy beszélhessen vele. Nem tudom, van-e most ereje társalogni” – mondta az ápolónő, aki egy borítékkal a kezében állt az ajtó mellett, odabent.

	„Ő már legfeljebb Szent Péterrel társalog: arról győzködi, hogy mindazok után, amiket álnok életében művelt, mégiscsak engedje be a mennyek kapuján” – köpte oda Lady Amanda, akiben még mindig forrt a méreg. „Meghalt!”

	„Fogadja legőszintébb részvétemet édesanyja elvesztése miatt, Lady Amanda. Mindannyian nagyon megszerettük Lady Edithet az alatt a rövid idő alatt, amit nálunk töltött” – zengte síri hangon az ápolónő.

	„Pokolba a részvéttel! Adja ide azt az átkozott levelet, és intézkedjen a temetésről! A holttestét nem kell hazaszállítani, az ugyanis meglehetősen megbonyolítaná az életemet. Ezért nagyon hálás lennék, ha szíveskedne elintézni a hamvasztást, a hamvait pedig a számlával együtt utánam küldené.”

	Lady A haragja némileg csillapodott a boríték láttán: ebből nyilván kiderül, miért nem egyke. Kinyújtotta a kezét, és megpróbált megnyerően mosolyogni, de Hugo szerint ez nem sikerült: inkább gonosz vigyor lett belőle.

	Hugo úgy döntött, ideje a kezébe vennie a dolgokat. „Ha átadná Lady Amandának a borítékot, már itt sem vagyunk. Van nálam egy névjegy a szállodánk adataival, de holnap alighanem indulunk vissza a jó öreg Blightyba, úgyhogy jobb lesz, ha az otthoni elérhetőségét is megadom.”

	„Blightyba? Hol van ez a Blighty? Még sohasem hallottam róla.” Az ápolónő összezavarodott. Akadnak szavak, amelyekkel az ember semmire sem megy, ha nem ismeri az eredetüket vagy a használatukat.

	„Angliában leszünk” – tette hozzá Hugo, remélve, hogy ennyi magyarázat elég is lesz. Felkapta Lady Amanda kézitáskáját, amelyet a hölgy az anyja feltámasztásáért vívott küzdelem hevében az ágyra ejtett, kivett belőle egy névjegyet, és átnyújtotta azzal a másikkal együtt, amelyet indulás előtt vett magához a szállodában.

	A szállodába visszatérve Lady Amanda az ágyán ülve dúlt-fúlt, és immár ötödször olvasta el az anyjától kapott levelet.

	„Ezt egyszerűen nem hiszem el!” – dühöngött. „Ez nem lehet igaz! Képtelenség! Biztosan ez az utolsó beteges tréfája.”

	„Benne van, hogyan kérhetsz másolatot a születési anyakönyvi kivonatról. Ha van születési anyakönyvi kivonat, akkor igaznak kell lennie, és kénytelen leszel elhinni, akár tetszik, akár nem” – mondta Hugo, akinek már kezdett elege lenni abból, hogy Amanda a nyilvánvaló igazságon dühöng.

	„De Hugo – vágott vissza Amanda –, mégis hogy az ördögbe éljek együtt azzal a tudattal, hogy Beauchamp a fivérem? Vagy legalábbis a féltestvérem? Ez tiszta őrület!”

	„Őrület, de igaz. Persze el kell mondanod neki, bár ahogy Beauchamp-t ismerem, ő már rég tud az egészről.”

	„Basszus!” – fújtatott Lady A, majd az italosszekrényhez lépett, és töltött magának egy jókora adag brandyt.

	 


1. fejezet – Két héttel később

	„Ó, te jó ég!" – kiáltott fel Lady Amanda Golightly, kezében a postával épp az imént érkezett, kemény kartonra nyomott meghívóval. „A fene! A franc! Kaki! Hát én aztán nem megyek. Még egyszer ezt ki nem bírom, úgyhogy visszautasítom a meghívást."

	„Mit mondasz, Manda? – kérdezte idős barátja, Hugo Cholmondley-Crichton-Crump. – Hová nem akarsz menni? Mit nem bírsz ki?"

	„Azok az átkozott McKinley-Mackintoshék. Meghívtak Burns-éjszakára. Hát megáll az eszem! A nagyanyám testvére beházasodik a családba, aztán a lánya hozzámegy az egyik McKinley-Mackintosh unokatestvéréhez, és ettől mi egyszeriben közeli rokonok leszünk. Anyám ezt még eltűrte, de én soha, és most sem fogom.

	Utoljára még azelőtt jártam náluk, hogy Mama először meghalt, és vigyen el az ördög, ha még egyszer beteszem oda a lábam! Abba a huzatos vén kastélyba, több száz holdnyi Mac-Istenhátamögött kellős közepén!"

	„Ez az a skóciai Mac-Istenhátamögött?"

	„Mégis hol volna?" – kérdezte Lady A ingerülten.

	„És azt mondod, Burns-éjszakára?"

	„Kezdesz nagyot hallani, Hugo? Persze hogy Burns-éjszakára."

	„Szóval meghívtak Burns-éjszakára egy skóciai kastélyba?" – erősködött Hugo.

	„Hányszor mondjam még el? Hát nem éppen ezen dohogok? Biztos, hogy nem kezdesz meghibbanni?"

	Hugo elengedte a füle mellett ezt az utolsó, becsmérlő megjegyzést.

	„Ó, Manda! Én még sosem töltöttem Burns-éjszakát magában Skóciában. Ráadásul egy kastélyban! Kérlek, fogadd el a meghívást, és vigyél magaddal vendégnek. Kérlek, szépen kérlek, mondd, hogy elfogadod!" A skót duda visítása mindig is könnyen megbabonázta Hugót.

	„Ugyan már, Hugo, ezt nem gondolhatod komolyan! Képes volnál januárban elmenni olyan messzire, Skócia vadonjába, csak egy haggisvacsoráért?"

	„Nagyon-nagyon szépen kérlek, Manda! Eljár már felettem az idő, és ha jövőre megint meghívnak, addigra talán meg is halok, aztán sosem lesz rá alkalmam." Hugo mesterien értett az érzelmi zsaroláshoz, ha valamit igazán akart.

	„Ne mondj ilyet, Hugo! Szóval tényleg ennyire szeretnél elmenni?" Lady Amandát meghökkentette a barátja szemében csillogó lelkesedés. Most már el sem akarta képzelni nélküle az életét, így hát úgy döntött, még egyszer meggondolja a dolgot.

	„Mindennél jobban. A kedvemért! Csak most az egyszer."

	„Megadom magam. De ezért aztán jócskán az adósom leszel!" – felelte, és elfintorodott a gondolatra, hogy mi vár rájuk.

	„Lesz dudás? Meg óda a haggishoz? Meg skót társastánc? És… talán kardtánc is?" – kérdezte Hugo olyan izgatottan, mint a gyerek, akinek valami különleges csemegét ígértek.

	„Ó, mindez lesz, meg még sok minden más is. Lesznek hosszú, hideg kőfolyosók, végig igazi, lobogó fáklyákkal, és lesz szarvascserkészet is, bár manapság már csak fényképezőgéppel lövöldöznek. Mindenütt vadőrök meg ghillie-k nyüzsögnek majd, és az égvilágon mindent beborít a skót kocka, ünneplő- és vadászmintás változatban egyaránt."

	Hugo boldogan dörzsölte a kezét, ám a következő pillanatban Lady A felkiáltott:

	„A francba, a fene egye meg!"

	„Most meg mi a baj, Manda?"

	„Úgy fest, komornyikot, illetve inast és komornát is vinnünk kell magunkkal. Honnan a csudából kerítsek én komornát? Sosem volt, és ennyi idősen már nem is akarok rászokni."

	Hugo elégedetten nyugtázta a többes számot, majd azt javasolta:

	„Mi volna, ha Enidet cserkésznénk be? Biztosan kapható volna rá. Érted? Becserkésznénk! Skócia! Szarvascserkészet!"

	„Hugo?"

	„Igen, Manda?"

	„Fogd be! De igazad van. Tökéletes volna. Elküldöm érte Beauchamp-t, hogy pontos méretet vehessek róla, aztán felhívom a Harrodsot, és küldetek onnan valami megfelelőt. Beauch… ááá!"

	„Igen, méltóságos asszonyom?" Egy magas, kifogástalan öltözetű alak termett mellette, mintha csak odavarázsolták volna. Lady Amanda még mindig nemigen szokott hozzá a gondolathoz, hogy komornyikja és mindenese egyúttal a féltestvére is, de igyekezett, ahogy csak tudott.

	Egyikük sem látott semmi okot arra, hogy változtassanak a dolgok eddigi rendjén: mindketten tökéletesen elégedettek voltak az életükkel. Lady Amandát néha mégis furcsa érzés fogta el, amikor megkérte – vagy utasította – valamire, aztán eszébe jutott, hogy végtére is rokonok.

	„Már mondtam, hogy ne lopakodj úgy, mint egy macska. Az évek során biztosan jó néhány évvel megrövidítetted az életemet azzal, hogy mindig így bukkansz fel, épp amikor szólni akarok neked."

	„Elnézést, méltóságos asszonyom. Mit hozhatok?" Beauchamp hangja pontosan ugyanolyan volt, mint azelőtt, hogy Lady A tudomást szerzett a vérrokonságukról; igaz, ő élete java részében tisztában volt az igazsággal, csak éppen megtartotta magának.

	„Enidet, azt hozhatod. Beszaladnál Belchesterbe, és felhoznád? Méretet akarok venni róla egy komornaegyenruhához."

	„Talán elszegődik valahová szolgálni, méltóságos asszonyom?" – kérdezte Beauchamp, akit kissé meghökkentett a kérés.

	„Olyasmi, de majd mindent elmagyarázok, ha ideér. Ha kérdezi, csak mondd neki, hogy kinéz neki egy kis üdülés."

	„Igen, méltóságos asszonyom. Lesz még valami?"

	„Most még nem, de ha visszaértél, mindannyian iszunk egy kis koktélt, és közben megbeszéljük a részleteket.”

	„McKinley-Mackintoshékhoz, Burns-éjszakára?” – kérdezte az inas, és a szeme sokatmondóan megcsillant.

	„Nevet nem mondunk, jóember, akkor baj sem lesz belőle. Na, minél előbb indulsz, annál előbb érsz vissza, és akkor jól kibeszélhetjük az egészet. De Enidnek egy szót se, amíg ide nem ér! Nem akarom, hogy bármit is megszimatoljon, amíg kész tények elé nem állítom.”

	„Vagyis nem akarod, hogy hirtelen eszébe jusson valami más elfoglaltság, amire hivatkozva kibújhatna az egész alól. Egyszerűen sarokba akarod szorítani, mielőtt rájönne, mi vár rá” – jegyezte meg Hugo, és a mutatóujjával cinkosan megkocogtatta az orra oldalát.

	„Pontosan!”

	Amint Beauchamp elvonult teljesíteni a küldetését, Hugo újra felélénkült.

	„Ugye mi is tartanba öltözhetünk, Manda? Kérlek! Mindig is szerettem volna kiltben feszíteni.”

	„Öltözhetünk, de te trews-nadrágot kapsz, és kész. Semmi kedvem egész álló nap a csenevész vén lábszáraidat bámulni” – felelte Lady Amanda epésen. „Én pedig hosszú szoknyát veszek, meg olyan vállon átvetős szalag-kendő-micsodát. Pontos méretre meg tudom rendelni őket egy kis skóciai üzlettől, ahol a régi barátnőm, Ida Campbell is vásárol. Ida annyira klánmániás, hogy még a szőnyege is tartan; egy idő után rosszul leszek tőle, úgyhogy nem is látogatom túl gyakran.”

	„De én nem akarok trews-nadrágot!” – jajveszékelt Hugo csalódottan.

	„Tudod te egyáltalán, mit hordanak a kilt alatt, Hugo? Semmit. De abszolút semmit. Menthetetlenül lefagynak a ráncos kis izéid. Tényleg ezt akarod?”

	„Hát… nem igazán. Olyan nagyon hideg van ott?”

	„Hugo, január van. A kastély pedig Skócia északi részén van. Valószínűleg méteres hó lesz, és abban az irdatlan kőkastélyban csak a kandallók fűtenek. Hatalmas tűz lobog bennük, de ha jól emlékszem, a melegük jó fél méternél messzebbre sosem jut el. A helyiség többi részén pedig akár a szabad ég alatt is lehetnél, annyira hideg van.”

	„Hmm.” Hugo egy pillanatra elmerült a gondolataiban. „Talán mégis jobb ötlet a trews-nadrág. Ahhoz gondolom, nem hordhatok sporrant.”

	„Szó sem lehet róla! Az szerintem kifejezetten illetlenül festene, mintha… khm-khm…” Zavartan megköszörülte a torkát. „Mintha a kismadár engedély nélkül röpködne.” A saját hasonlatától Lady A még el is pirult, és sietve folytatta: „Azt javaslom, csomagolj be jó sok meleg pulóvert meg a téli alsóneműdet, a többit pedig megbeszéljük, ha Enid megérkezett.”

	Enid nagyjából fél óra múlva csatlakozott hozzájuk, Beauchamp pedig azon nyomban elvonult, hogy kellően erős koktélokat keverjen: olyanokat, amelyek meggyőzik szegény vendégüket, hogy minden vágya egy huzatos, ódon skót kastélyban megszállni, mégpedig nem meghívott vendégként, hanem komornaként.

	Enidet ette a kíváncsiság, miért hívták ide ilyen hirtelen, ám maga is késleltette a magyarázatot: előbb több réteg ruhától megszabadult, és csak azután telepedett le egy kanapéra, alig várva, hogy megtudja, mi készül.

	Mielőtt bárki bármit megmagyarázhatott volna, visszatért Beauchamp egy tálcával, rajta négy dupla méretű tulipánpohárral. A szokásos ünnepélyességgel körbekínálta az italokat, majd bejelentette: „Fagyos dinnyegolyókat készítettem, ez meglehetősen alkalomhoz illőnek tűnt, de a nagyobb poharakat használtam, mert a szokásos méretet kissé… hogy is mondjam… kevéssé meggyőzőnek találtam.”

	„Nagyon helyes, Beauchamp, és legalább Hugo is elgondolkodik egy kicsit a kilt kérdésén” – jelentette ki ünnepélyesen Lady A. Ezzel sikerült zavarba hoznia azt a kettőt, akik nem hallották a fejtegetést a trews-nadrág előnyeiről a kilttel szemben. Aztán a koktél neve hallatán ő maga is újra elpirult, akárcsak Hugo: még csak az hiányzott, hogy a férfi nemesebbik szervét kezdjék tárgyalni, mintha az a világ legmindennapibb beszédtémája volna.

	Enid törte meg a kínos csendet: felemelte a poharát, és csicseregve így szólt: „Csin-csin, mindenkinek! És most mondják már meg, miért vagyok itt!”

	„Csin-csin” – ismételték gépiesen mindannyian. Lady A pedig visszanyerte magabiztosságát, acélos tekintetét Enidre szegezte, farkasmosolyt villantott, majd megkérdezte tőle, mit szólna hozzá, ha a Burns-éjszakát egy skóciai kastélyban ünnepelhetné, ahol még saját dudásuk is van.

	Ravasz vén róka! Enid azonnal horogra akadt, és lelki szemei előtt máris egymást kergették a romantikus képek. „Ó, nagyon szívesen, Amanda!” Lady Amanda ugyanis megengedte neki, hogy elhagyja a „Lady” megszólítást, hiszen mostanra inkább a barátnője volt, mint a munkaadója – csakhogy ez az engedmény nem maradt sokáig érvényben.

	„Nagyszerű, de akkor megint Lady Amandának kell szólítanod, és amint megittuk ezt az italt, méretet kell vennem rólad néhány komornaruhához, ha azt akarjuk, hogy még az indulásunk előtt megérkezzenek. Téged később mérlek le, Hugo, hogy a trews-nadrág tökéletesen álljon.”

	Sikeresen témát váltott: Hugo kijelentette, hogy tudja ő a saját méreteit, és majd maga ellenőrzi őket, félrevonulva. A beszélgetés megint kezdett kényes témákat feszegetni, és Hugo magában fohászkodott, hogy Enid szóljon már közbe, és kérdezzen végre valamit.

	Enid pontosan végszóra szólalt meg. Eddig értetlen arccal üldögélt, miközben Hugo azon méltatlankodott, hogy Lady Amanda mérőszalaggal akar nekiesni. „Pontosan mibe akar már megint belerángatni? Nem tetszik nekem ez a komornaegyenruha-ügy. Mi folyik itt? Mire készül?”

	„Meghívtak – nyugalom, Hugo, a meghívón ott áll, hogy »és vendége« – Burns-éjszakára, a Castle Rumdrummondba. Tudod, a McKinley-Mackintoshék ősi fészkébe, fent, Skócia északi részén. Ezt a meghívást utasítom vissza minden évben Mama és Papa halála óta.

	„Nos, Hugo nagyon szeretne elmenni, mert még sosem töltötte Skóciában a Burns-éjszakát. Én mindig kapásból nemet mondok, de idén megadtam magam Hugo szívszaggató könyörgésének. Csakhogy a meghívó kifejezetten kiköti, hogy hozzam magammal a saját komornyikomat, aki az inasi teendőket is ellátja, meg a saját komornámat. Gondoltam, neked is jót tenne egy kis kiruccanás meg egy kis környezetváltozás.”

	„Lessem a kívánságát éjjel-nappal. Hát persze, igazán kellemes változatosság lenne. Mindig is erre vágytam: cselédlány lenni valami hideg, huzatos épületben az isten háta mögött, valahol Skócia északi részén” – felelte Enid, és a hangjából csak úgy csöpögött a méreg.

	„Szó sincs ilyesmiről, ígérem. Csak azért jössz komornaként, hogy kisegíts, nem kell majd valóban komornai munkát végezned” – mondta neki Lady A a lehető legmeggyőzőbb hangján, aztán Beauchamphoz fordult, és megkérte, hogy készítsen még koktélokat. A komornyik cinkos kacsintással felállt, összeszedte a poharakat, és eltűnt Belchester Towers rejtett zugaiban, hogy friss italokat keverjen.

	Castle Rumdrummonddal ellentétben Belchester Towers nem volt fenséges, ősi kastély. Lady Amanda Golightly egyik felmenője építtette a tizenkilencedik század elején, a kor minden luxusával felszerelve, és ahogy újabb és újabb háztartási vívmányok jöttek divatba, az épületet is rendre korszerűsítették. Került bele például kötéllel húzott felvonó is, amikor Viktória királynő hasonlót szereltetett frissen épült Wight-szigeti rezidenciájába.

	A modernizálási láz később sem hagyott alább, így mire Lady Amanda megszületett, az impozáns épület már villanyvilágítással, központi fűtéssel és több fürdőszobával is büszkélkedhetett; a fényűzést az tette teljessé, hogy mindegyiknek külön melegvíz-ellátása volt. Magát az épületet sem hanyagolták el, mindig jó karban tartották – nem úgy, mint Castle Rumdrummondot, amely jó száz éve, ha nem több, omladozott tulajdonosai feje fölött. Azok ugyanis régi földbirtokos nemesek voltak, nem pedig csupán újgazdagok, mint a Golightly család, amely éppen ezért pénzügyileg jóval szilárdabb lábakon állt.

	Belchester Towers vörös téglából épült, mind a négy sarkán egy-egy toronnyal, három szinttel és kiterjedt pincerendszerrel. Építtetője annak idején még arra a hóbortos ötletre is vetemedett, hogy valódi várárokkal és felvonóhíddal lássa el, de ezeket már rég felszámolták, így mostanra valamivel hagyományosabb módon lehetett bejutni.

	Jelenlegi tulajdonosa alacsony, telt asszonyság volt, már túl a nyugdíjkorhatáron, megdöbbentően élénkzöld szemmel és hidrogénszőke hajjal. Mániákusan megkövetelte a jó modort – kivéve önmagától. Ami a szívén, az a száján: mindig kimondta az igazat, ha betörték is érte a fejét.

	Barátjára, Hugóra az előző évben bukkant rá, amint egy helyi idősotthonban penészedett. Családjaik barátsága Lady Amanda gyerekkoráig nyúlt vissza, így habozás nélkül kimentette a férfit lehangoló és halálosan unalmas létéből, és állandó lakóként beköltöztette Belchester Towersba.

	Ezután nekilátott, hogy orvosolja Hugo mozgásszervi panaszait, amelyek miatt eredetileg abba a lélekölő lerakatba zárták. Vizsgálatokat szervezett neki egy ortopéd sebésznél, hogy megtervezzék mindkét csípő- és térdízületének protézisre cserélését, és egyúttal levette a válláról az egyedül élés anyagi terhét is.

	Némi kezdeti döccenő után jól összecsiszolódtak. Hugo a tervezett műtétsorozat első két beavatkozása után a járókeretről két sétabotra lépett elő, és sokkal elevenebb lett, mint amikor Lady Amanda újra rátalált. A közös ifjúkori emlékek mindkettejüket megfiatalították: többet használtak egymásnak, mint bármilyen terápia vagy gyógyszer, amit csak felírhattak volna nekik.

	Enid Tweedie, aki egykor alkalmanként takarítani járt a Towersba, idővel már inkább barátnak számított, és közben az élete is megtelt izgalommal. Mielőtt a helyzete így megváltozott, a helyi kórház állandó vendége volt, mindig épp valamilyen beavatkozást végeztek rajta. Most, hogy alig maradt ideje az egészségével foglalkozni, sokkal jobban érezte magát. Ahogy manapság mondani szokás: „lett élete”.

	Beauchamp – akit Lady Amanda makacsul „Bo-sham”-nak szólított – legalább ilyen makacsul kitartott amellett, hogy Angliában a nevét „Beecham”-nek ejtik. Ezen évtizedek óta szüntelenül csatároztak, hiszen Beauchamp egész szolgálati idejét a Towersban töltötte: előbb Lady Amanda szülei alkalmazták, most pedig ő maga.

	A legutóbbi, eseménydús esztendőben néhány családi csontvázat kilakoltattak a szekrényből, és kiderült, hogy Lady Edith, Lady A édesanyja nem halt meg autóbalesetben úgy húsz évvel korábban: valójában megrendezte a saját halálát, és az azóta eltelt két évtizedet a Riviérán, végül pedig Monte Carlóban töltötte, ahol aztán újévkor tényleg elhunyt.

	Lady Edith utolsó nagy leleplezése az volt, hogy Amanda néhai apjának jóvoltából Beauchamp Lady Amanda féltestvére, és ettől aztán rendesen felbolydult a méhkas. Igyekeztek feldolgozni a dolgot, lassacskán újrarendezni a társadalmi rangjuk szempontjából immár igencsak tisztázatlan viszonyukat. Sok időnek kellett még eltelnie, mire az életük visszazökkenhetett valamiféle megszokott kerékvágásba – és az is egészen más lett volna, mint e nyugtalanító tények napvilágra kerülése előtt.

	Lady Amanda mindezt fontolóra vette, amikor Hugo szívhez szólóan könyörgött, hogy vigyék el Skóciába. Talán egy kis üdülés egy igazán zűrös háztartásban mindnyájuknak jót tenne. Elvégre a pusztán csúnya csak az igazán groteszk mellett tűnhet szépnek.

	Másnap délelőtt fél tizenegy körül Lady A telefonon bediktálta Enid méreteit a Harrodsnak – a pontos modellt előző este választották ki az áruház honlapján –, és expressz szállítást kért.

	Ezután azt a kis üzletet hívta fel, ahol mindent be lehetett szerezni skótkockásban, a teáskanna-melegítőtől a konyharuháig. Bediktálta a saját és Hugo méreteit, valamint azokat is, amelyek Beauchamp hozzájuk illő mellényéhez kellettek; minden darabnak a Rumdrummond-tartanból kellett készülnie – természetesen az ünnepi változatból, nem a vadászmintából. A holmikat raktárról, futárral adták fel, még a megrendelés napján.

	Negyvennyolc órán belül már mindannyian ott álltak a különös öltözékekben, csodálták magukat és egymást, és készen álltak az indulásra a számukra idegen tájak felé. „Nos, szerintem egyáltalán nem festünk rosszul – jelentette ki Lady A, végigmustrálva a kis klánját. – Mit szóltok?”

	„Én még mindig úgy gondolom, hogy nekem kilt járt volna – duzzogott Hugo, visszatérve korábbi témájához. – Hiszen olyan hosszú, vastag zoknit hordanak hozzá, nem látom be, miért fáztam volna benne.”

	„Ha csak egyszer is érezted volna, milyen huzat van az ebédlőjükben, rögtön belátnád. Süvít végig a padló mentén, és befúj a ruhád alá, bármit viselsz is” – világosította fel Lady A.

	„És ez a trews odalent kicsit bevág, ha érted, mire gondolok” – folytatta Hugo.

	„Vedd le a zakódat, és gyere ide – parancsolt rá Lady A. – Csak a nadrágtartód az oka. Komolyan mondom, Hugo, minek kell neked a nadrágodat a hónod aljáig felrángatnod, amikor a derekadon volna a helye? Persze belátom, milyen nehéz lehet pontosan megállapítani, hol volt valaha a derekad…”

	„Na de, Manda! Ez azért egy kicsit övön aluli volt, nem?”

	„Nálad az öv nagyjából a füled alatt van” – közölte vele Lady Amanda a legcsekélyebb megbánás nélkül. Közben rendesen beállította Hugo nadrágtartóját, hogy enyhüljenek a szenvedései, és valamivel kevésbé hasonlítson egy skótkockás bohócra.

	„Úgy érzem magam, mint az Upstairs Downstairs világából szökött cselédlány meg egy könnyűvérű nőszemély keveréke, aki pénzért csinálja »azt«” – jegyezte meg Enid meglehetősen morcosan, csatlakozva az általános hálátlankodáshoz.

	„Majd megszokod. Nyitottabbnak kellene lenned az újdonságokra” – tanácsolta neki a barátnője.

	Minden szem Beauchamp-ra szegeződött, aki ott állt rikító mellényében. Végül ő is ítéletet mondott új külsejéről. „Úgy érzem magam, mint egy komplett marha – jelentette ki. – Gondolom, most azt fogja mondani, hogy tökéletesen beleillek majd a környezetbe” – tette hozzá, a féltestvéréhez fordulva.

	„Szerintem olyan komor, romantikus vagy” – vetette közbe Enid merészen, és szokatlanul bátor megjegyzésébe bájosan belepirult.

	„Valóban az” – értett egyet a barátnője, és hamiskás mosolyt vetett a komornyikjára, akiből hamarosan Hugo inasa lett.

	„Hogyan jutunk el oda? Hogy tervezi az utazást?” – kérdezte Beauchamp gyanakvó arccal.

	Lady Amanda mély levegőt vett. „Hugo meg én pénteken repülővel megyünk, ti ketten pedig felhozzátok utánunk a Rollst. Biztosan jól gondunkat viselik majd, amíg megérkeztek, és nem várhatom el, hogy ott kölcsönadjanak nekünk egy kocsit. Az már túlságosan nagy pofátlanság volna.”

	„Minket meg kocsival felküldeni nem az?” Beauchamp legrosszabb félelmei beigazolódtak.

	„Kaland lesz! És gondolj csak bele, milyen gyönyörű vidékeken haladtok majd át.”

	„Ezt csak azért eszelte ki, hogy Enid meg én vigyük fel azt a rengeteg csomagot, amit magával akar hurcolni.”

	„Ez egyszerűen nem igaz” – tiltakozott a féltestvére, és közben észrevette, hogy egyre inkább testvérekként viselkednek egymással.

	„Hazug!”

	Ez aztán végképp megerősítette a benyomását. Azért annyi kedvességet még sikerült kipréselnie magából, hogy megkérdezze: „Ugye nem bánod igazán? Hiszen annyira szeretsz vezetni, és ott állhattok meg éjszakára, ahol csak kedvetek tartja. Naponta kétszer át kell öltöznöm, és egyetlen ruhát sem akarok kétszer felvenni, különben azt hiszik majd, hogy már túl öreg vagyok ahhoz, hogy adjak magamra.”

	„Te mit szólsz, Enid?” – kérdezte Beauchamp a kiszemelt útitársától.

	„Ó, én nem szeretek repülni, de egy hosszú autóút igazi élmény lesz nekem” – felelte Enid félénk mosollyal.

	„Nos, akkor ez el is van intézve, nem igaz? Azt javaslom, menj, keverj nekünk négy Highlandert, és koccintsunk a kis vakációnkra!” – harsogta Lady Amanda, és diadalmas mosolya szinte kettéhasította az arcát.

	 


2. fejezet

	Lady Amanda és Hugo repülőútja pontosan olyan eseménytelenül telt, mint bármelyik légi utazás, amelyet nem dob fel egy váratlan kényszerleszállás vagy egy kiadós találkozás valamelyik hegyoldallal, netán a tengerrel.

	A fedélzeten felszolgált ételt könnyebb volt a színéről azonosítani, mint az ízéről. Amikor eléjük tették a jellegtelen fogásokat, Lady A ügyet sem vetett arra, amit a légiutas-kísérő a kétféle menüről elmondott, hanem Hugóhoz fordult – aki ragaszkodott az ablak melletti helyhez –, és megkérdezte tőle: „Barna cafatokat kérsz vagy fehéreket?” Úgyis mindkettő ugyanolyan íztelen lesz, tehát a legokosabb szemre választani.

	„Tessék?” – kérdezett vissza Hugo, aki nem volt hozzászokva a repüléshez, és most roppant izgatott volt.

	Lady A sóhajtott egyet. „Állítólag tejszínes csirke és marharagu közül lehet választani, de úgyis mindkettő ízetlen lesz, így akár a színe alapján is dönthetsz. Ha a szemednek örömöt szerez is, az ízlelőbimbóidnak biztosan nem fog.”

	„Én azt kérem, amit te” – döntötte el Hugo szórakozottan, és már megint az ablakon bámult kifelé, ahol épp rés nyílt a felhők között.

	Lady Amandának addigra már le kellett beszélnie útitársát arról, hogy próbaképpen felöltse a mentőmellényét, sőt ki is kellett szabadítania a mosdóból, ahol Hugo nem tudta kisütni, merre nyílik az ajtó, és olyan panaszosan kiabált segítségért, mint a három öreg hölgy egyike a „Jaj, mi lehet a baj?” kezdetű gyerekdalban. Úgyhogy egyszerűen örült, hogy odalent a földön akadt valami, ami leköti a figyelmét.

